Pia Christmas-Møller (UFG), 2008-05-08:
Ideologisk kollektivisme, siger hr. Jesper Langballe om et forslag, der vil give uddannelsesinstitutionerne nogle frihedsgrader i forbindelse med eksamensafvikling.
Når jeg har lyttet til regeringspartiernes ordførere her i dag og også til Dansk Folkepartis repræsentanter, må jeg vel om deres argumentation sige, at det vel ville være en mere præcis beskrivelse at kalde den for virkelighedsfjern ideologisk centralisme.
Jeg er ikke i tvivl om, at eksamenssystemet skal understøtte mulighederne for, at den studerende selv og andre, f.eks. i en kommende ansættelsessituation, kan få et billede af den pågældendes kompetencer.
Det er meningen med eksamen.
Det er klart, at en eksamen nødvendigvis må have et individuelt præg, men det må jo gerne ske inden for en ramme, der reflekterer nogle af de situationer, som de studerende kommer ud i efter livet i uddannelsessystemet.
Her må jeg sige, at det er meget usædvanligt at opleve, at regeringspartierne i deres argumentation i dag ensidigt har koncentreret sig om en undersøgelse blandt nogle studerende og elever i Aalborg.
Man har overhovedet ikke tillagt det nogen betydning, hvad erhvervslivet mener om det her spørgsmål.
Man har overhovedet ikke tillagt det nogen betydning, hvad modtagerne af de studerende mener.
Det er ganske usædvanligt i forhold til regeringspartiernes sædvanlige tænkning, vil jeg sige.
Det har været påfaldende for mig at registrere.
Ude i det virkelige liv efterlyser man faktisk generelt større frihedsgrader til uddannelsesinstitutionerne.
Ude i det virkelige liv efterlyser man et eksamenssystem, som giver muligheder for at tilpasse den enkelte uddannelse og den enkelte eksamen til det faglige område, som den konkrete studerende er på.
Ude i det virkelige liv tillægger man samarbejdsevner og projektsamarbejde stor betydning.
Ude i det virkelige liv er man faktisk meget voldsomt imod, at eksamensreglerne skal detailstyres i Folketinget, og man er voldsomt imod, at eksamensreglerne skal ende i en grøft, hvor man siger klart fra over for bestemte eksamensformer.
Jeg ønsker ikke, at vi nu skal bevæge os fra den ene grøft over i den anden grøft, hvor studerende så kan risikere at komme igennem et uddannelsesforløb og et eksamensforløb alene baseret på gruppeeksamener.
Selvfølgelig må der også være individuelle bedømmelser undervejs - også individuelle bedømmelser, som ikke alene finder sted i en gruppesammenhæng.
Derfor har jeg været utrolig glad for, at ordføreren for forslagsstillerne her fra talerstolen i dag har bekræftet, at ingen studerende kan bestå, hvis vedkommende alene har været til gruppeeksamener.
Det er en garanti, jeg har fået i dag, og den tillægger jeg stor betydning, for det fremgår ikke tydeligt af beslutningsforslaget.
Jeg så gerne, at det kom til at fremstå som en fastnaglet melding i forbindelse med beslutningsforslagets behandling her i Folketinget, altså ville jeg meget gerne, om det var muligt, have det ind i en betænkning, så ingen kan være i tvivl om, at det ikke er intentionen, at vi nu skal gå fra den ene grøft til den anden, men at det tværtimod er intentionen at give nogle rimelige, hensigtsmæssige frihedsgrader til uddannelsesinstitutionerne i tillid til, at de rent faktisk ved, hvad de har med at gøre.
Det er mit ønske, og hvis det kan imødekommes, vil jeg stemme for beslutningsforslaget.